钦定古今图书集成/明伦汇编/官常典/第530卷 > 玉哇失
## 钦定古今图书集成/明伦汇编/官常典/第530卷 > 玉哇失

按《元史》本传：“玉哇失，阿速人。父也烈拔都儿，从其国
主来归，太宗命充宿卫。岁戊午，从宪宗征蜀，为游兵
前行，至重庆，战数有功。尝出猎，遇虎于隘，下马搏虎，
虎张吻欲噬之，以手探虎口，抉其舌，拔所佩刀，刺而
杀之。帝壮其勇，赏黄金五十两，别立阿速一军，使领
其众。从世祖征阿里不哥，又从亲王哈必失征李璮”，
俱有功，赐金符，授本军千户。从下襄阳，又从下沿江
诸城。宋洪安抚既降复叛，诱其入城宴，乘醉杀之。长
子也速歹儿代领其军。从攻扬州，中流矢卒。玉哇失
袭父职，为阿速军千户。从丞相伯颜平宋，赐巢县二
千五十二户。只儿瓦歹叛，率所部兵击之，至怀鲁哈
都，擒其将失剌察儿，斩于军，其众悉平。诸王和林及
失剌等叛，从皇子北安王讨之。至斡耳罕河，无舟，跃
马涉流而渡，俘获甚众。时北安王方战失利，陷敌阵
中。玉哇失从诸王药木忽儿追至金山王，乃得脱归。
赏白金五十两、钞二千五百贯，改赐金虎符，进定远
大将军、前卫亲军都指挥使。诸王乃颜叛，世祖亲征，
玉哇失为前锋。乃颜遣哈丹领兵万人来拒，击败之。
追至不里古都伯塔哈之地，乃颜兵号十万，玉哇失
陷阵力战，又败之。追至失列门林，遂擒乃颜。帝嘉其
功，赐金带、只孙，钱币甚厚。乃颜馀党塔不歹、金家奴
聚兵灭捏该，从大军讨平之。既而哈丹复叛于曲连
江，追击其军，渡河而遁。又与海都将八怜、帖里哥歹、
必里察等，战于亦必儿失必儿之地，战屡捷。成宗时，
在潜邸，帝以海都连年犯边，命出镇金山。玉哇失率
所部在行，从皇子阔阔出、丞相朵儿朵怀击海都军，
突阵而入，大破之。复从诸王药木忽儿、丞相朵儿朵
怀击海都将八怜，八怜败。海都复以秃苦马领精兵
三万人，直趋撒剌思河，欲据险以袭我师。玉哇失率
善射者三百人守其隘，注矢以射，竟全军而归。帝嘉
之，赐钞万五千缗、金织段三十疋。海都、朵哇以兵来
袭，击走之。武宗镇北边，海都复入寇，至兀儿秃，玉哇
失败之，获其驼马器仗以献。时扎鲁花赤孛罗帖木
儿所将兵，为海都困于小谷，帝命玉哇失援出之。帝
喜谓诸将曰：“今日大丈夫之事，舍玉哇失其谁能之？
纵以黄金包其身，犹未足以厌朕志。”武宗南还，命玉
哇失后从。敌惧莫敢近，因留之戍边，赐以金察剌二，
玉束带、浑金段各一，仍赐秫米七十石，使为酒以犒
其军。后海都子察八儿等遣人诣阙请和，朝廷许之，
遂撤边备，玉哇失乃还。帝录其功，赐钞五万贯，进镇
国上将军，仍旧职。大德十年五月，昼寝于卫舍，不疾
而卒。子亦乞里歹袭。